
SAJTÓKÖZLEMÉNY

Effekt 2030: Indul a vállalati ESG megoldások idei megmérettetése


Budapest, 2024. június 7. – Idén is versenybe szállhatnak a hazai vállalatok az Effekt 2030 – Az ESG megoldások díjáért. A rangos szakmai elismerést olyan példamutató környezeti, társadalmi és vállalatirányítási programokkal nyerhetik el a pályázó cégek, melyek valódi pozitív hatást eredményeznek és hosszabb távon is értéket teremtenek az adott szervezet érintettjei, környezete és az ott élő közösségek számára. A nevezési időszak 2024. augusztus 1-jén éjfélig tart.

A környezeti, társadalmi fenntarthatóság és a fenntartható működés az utóbbi években fokozatosan került a vállalatok figyelmének előterébe. A vonatkozó uniós és hazai szabályozások megjelenésével prioritássá vált a cégek számára, hogy üzleti tevékenységüket a környezeti (Environmental/E), társadalmi (Social/S) és vállalatirányítási (Governance/G) szempontoknak megfelelően végezzék és erről évente jelentést tegyenek. 

„Megfigyelhető, hogy a fenntarthatósági jelentéstételi és ESG beszámolási kötelezettségek kapcsán hatalmas nyomás nehezedik a vállalatokra. Szakmai szervezetként ezért mi is igyekszünk naprakész információkkal, képzésekkel, tanácsadással támogatni a cégeket a követelmények teljesítésében. Ugyanakkor azt is nagyon fontosnak tartjuk, hogy a fenntarthatóság ne csupán a jogszabályi megfelelőség és a jelentéstétel szintjén érvényesüljön, hanem beépüljön az üzleti gondolkodásba és a mindennapi működési gyakorlatba. Erre szeretnénk felhívni a figyelmet az általunk alapított Effekt 2030 díjjal is” – hangsúlyozta dr. Molnár Klára, az Effekteam Egyesület igazgatója, szakmai vezetője.

Az Effekt 2030 – Az ESG megoldások díjának célja, hogy elismerje, és széles körben megismertesse azokat a példaértékű programokat és jógyakorlatokat, melyeket a hazai cégek az ESG egyes területein megvalósítanak. Minden évben olyan vállalati projektek részesülnek az elismerésben, amelyek valódi pozitív hatást érnek el és hosszabb távon is értéket teremtenek az adott szervezet érintettjei, a környezet és a társadalom számára.

Az idei díjra augusztus 1-ig pályázhatnak a Magyarországon működő nagyvállalatok, kkv-k és startupok, valamint az általuk létrehozott vállalati alapítványok. A Zöld egyensúly kategóriában olyan programokkal lehet nevezni, melyek az ökológiai környezetben érnek el pozitív eredményt, a Mindenki társadalma kategóriában olyan kezdeményezésekkel lehet indulni, melyek az adott szervezet külső vagy belső érintettjeire gyakorolnak jótékony hatást, míg az Értékteremtő üzlet kategóriában olyan korszerű vállalatirányítási megoldásokkal lehet versenybe szállni, melyek a vállalat üzleti magatartását tekintve szolgálnak jó példával.



A benyújtott pályaműveket öttagú szakmai zsűri bírálja el. A testület tagjai: Horváth Áron fenntarthatósági vezető, CBRE Magyarország; dr. Horváth Levente fenntarthatósági és esélyegyenlőségi irodavezető, Budapesti Gazdasági Egyetem; dr. Molnár Klára igazgató, szakmai vezető, Effekteam Egyesület; Pogány Éda regionális fenntarthatósági és kommunikációs vezető, Syngenta; valamint Szabó Gyula zöld életmód tanácsadó, fenntarthatósági szakértő, Ökoszolgálat Alapítvány. 

A zsűrizés során a szakértők egységes bírálati szempontok mentén értékelik a pályázatokat: egyebek mellett megvizsgálják, hogyan illeszkedik az adott program a vállalat ESG/fenntarthatósági/CSR stratégiájához, mennyire működőképes és innovatív a kezdeményezés, miként valósul meg az érintettek és az együttműködő partnerek bevonása, illetve milyen eredményeket, hatásokat sikerül a cégnek elérnie a projekt által. A zsűri szeptember 20-ig dönt a nyertesekről, illetve a kategóriánként shortlistre kerülő pályázatokról. Ez utóbbiakra szeptember 23–30. között a nagyközönség is leadhatja szavazatait és kiválaszthatja az idei közönségdíjas programot. Az ünnepélyes eredményhirdetésre és a díjak átadására október 7-én kerül sor az Effekteam Egyesület által szervezett hagyományos szakmai konferencia keretében.

Az Effekt 2030 díjról, az idei pályázatról és a korábbi győztes programokról bővebb tájékoztatás az Effekteam Egyesület honlapján érhető el: https://effekteam.hu/effekt2030/

További információ: 
dr. Molnár Klára igazgató, szakmai vezető, +36 30 210 3171, klara.molnar@effekteam.hu

---------

Az Effekteam Egyesületről

[bookmark: _GoBack]Az Effekteam Egyesület 2006-os – Magyar Adományozói Fórum néven történt – megalakulása óta a vállalati felelősségvállalás és a társadalmi fenntarthatóság iránt elkötelezett szakemberek egyik legelismertebb platformjaként dolgozik azon, hogy a felelősen gondolkodó gazdasági szereplők valódi társadalmi hatással bíró kezdeményezéseken keresztül, fenntartható módon teremtsenek értéket a közösségek számára.

Küldetése, hogy inspirálja és naprakész nemzetközi tudása megosztása révén támogassa a felelősen gondolkodó üzleti és non-profit szereplők közösségi befektetéseit a valódi, mérhető és kimutatható környezeti és társadalmi hatás elérése érdekében. https://effekteam.hu/

